Anzǝm man ngga,
Yesu wario a Urǝshalima a ɓe lamsan mala amǝ Yahudi.
Aɓa Urǝshalima ka,
ɓe guguri nakam a Kun njar mala anzur mǝnana à tunǝki nǝ kun mala amǝ Yahudi ama Beseda ka.
À gumbǝli nǝ atara tongno.
Aɓalǝ amǝnia yì atara ka sǝ amǝ rǝkwana pas,
ante,
andǝ agbakǝre andǝ aɓwana mǝnana aɓea barea wu ka,
à kǝ nongŋo [aban kundǝ zurǝì mùr.]
Acemǝnana arǝ aɓea apwari ka,
mǝturonjar mala Mǝtalabangŋo kǝ zurǝi mùr.
Anzǝm zurǝi mùr ka,
mǝkwano mǝnana ak dǝmbǝa kutio a mùr ka,
ɓǝ̀ ya ulang kwano ndanǝi ka,
nǝ̀ mal kat.
Ɓe ɓwabura nakam abanì,
pangŋǝna apǝlǝa lumi-tārú-bwamdǝ-tongno-nong-tārú aban nongŋo nǝ rǝkwana.
Yesu sǝni aban nongŋo,
sǝ sǝlǝna ama sauwuna aɓa rǝkwana male,
pǝlǝa ɗi ama,
“A kǝ́ earce ɓǝa twalo ban rǝkwana mo le?”
Mǝkwano ear ama,
“Ɓwamǝgule,
ǝn panǝ kǝɓwa a muram,
mǝnana ɓǝa zurina mùr ka nǝ̀ ramtam aɓa guguri ka ɗang.
Ɓǝ̀ mǝ nda ban ɓariki mǝ nǝ kuti ka,
kara ɓeɓwa nǝ̀ akàm dǝmbǝa.”
Yesu ne wi ama,
“Lo,
twal kala mo o!”
Àkǝ̀ banì rǝkwana male malâ,
lo twal kala male aban o.
Pwari mǝnana à pak mǝnia yì gir ka pwari Sabbat na,
pwari usǝlǝo mala amǝ Yahudi.
Pǝlǝa aɓwana-mǝgule mala amǝ Yahudi ne ɓwa mǝnana à twali wi ban rǝkwana ka ama,
“Yalung ngga pwari usǝlǝo na,
Nggurcau ma'sǝm eare ama wu twal kal nongŋo mo a pwari usǝlǝo ɗang.”
Pǝlǝa nea wia ama,
“Ɓwa mǝnana twalam ban rǝkwana ka nǝ̀ nam ama,
mǝ twal kala mem mǝ o.”
Sǝ à ɗi ama,
“Yana ɓwe na no ama wu pak mǝnia yì gir ka?”
Ɓwa mǝnana à twali wi ban rǝkwana ka surǝ yana nda Yesu ɗang,
acemǝnana ɓwapǝndǝa lakki pas abanì,
sǝ Yesu kongŋǝna aɓalǝ aɓwana.
Anzǝm mani ka Yesu kumi aɓa Ndàmǝgule mala Ɓakuli,
sǝ ne wi ama,
“Sǝni ado ka à twalǝno ban rǝkwana,
nying pakki acauɓikea,
ɓǝ̀ ana raka gir mǝɓane mǝnana kuti mǝno ka nǝ̀ kumo.”
Pǝlǝa ɓwe o kya ne aɓwana-mǝgule mala amǝ Yahudi ama Yesu nǝ̀ twali wi ban rǝkwana male.